## Uredba o pravima povratnika

### NN 33/1997 (28.3.1997.), Uredba o pravima povratnika

# **VLADA REPUBLIKE HRVATSKE**

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Sabora
Republike Hrvatske ("Narodne novine", broj 90/96), Vlada Republike Hrvatske
je na sjednici održanoj 27. ožujka 1997. godine donijela

## **UREDBU**

### **O PRAVIMA POVRATNIKA**

Članak 1.

Povratnik u smislu ove Uredbe je prognanik ili izbjeglica koji je taj
status stekao temeljem Zakona o statusu prognanika i izbjeglica (Narodne
novine, broj 96/93), a koji se zbog prestanka razloga zbog kojih je prognan
vratio u mjesto prebivališta ili na drugo odgovarajuće mjesto na područjima
obnove.

Osobom iz stavka 1. ovog članka razumijeva se:

1. prognana osoba koja se vratila u svoj stan ili obiteljsku kuću na
kojoj je vlasnik, odnosno suvlasnik ili nositelj stanarskog prava na stanu,
te članovi njegove obitelji;

2. prognana osoba koja je prema Zakonu o privremenom preuzimanju i upravljanju
određenom imovinom dana u posjed i na privremeno korištenje napuštena stambena
zgrada ili stan na oslobođenom teritoriju, te članovi njegove obitelji;

3. prognana osoba koja je prema Zakonu o davanju u najam stanova na
oslobođenom teritoriju dan u najam stan na oslobođenom teritoriju, te članovi
njegove obitelji.

Članak 2.

Povratnik ima sljedeća prava koja su mu kao prognaniku pripadala prema
Zakonu o statusu prognanika i izbjeglica, i to pravo na:

1. novčanu pomoć u mjesečnom iznosu koji utvrdi Ured za prognanike i
izbjeglice uz suglasnost vlade Republike Hrvatske, osobama bez prihoda;

2. humanitarnu pomoć;

3. pomoć u socijalnoj adaptaciji i psihološku pomoć;

4. školovanje djece;

5. cjelokupnu zdravstvenu zaštitu;

6. pomoć za podmirivanje drugih nužnih životnih potreba (prijevozni
troškovi, pogrebni troškovi i dr.) u skladu s odgovarajućom odlukom Ureda
za prognanike i izbjeglice.

Povratnik može ostvariti i prava prema posebnim propisima kojima se
uređuju pitanja obnove, poreznih i carinskih olakšica za poticanje povratka
na područje obnove, kao i druga prava u skladu s poticajnim mjerama Vlade
Republike Hrvatske za povratak na područja obnove, odnosno na područja
koja su posebnim propisom utvrđena kao područja od posebnog interesa za
Republiku Hrvatsku.

Članak 3.

Status povratnika prema odredbama ove Uredbe imaju osobe koje su taj
pravni položaj stekle temeljem posebnog propisa o povratku prognanika i
izbjeglica koji je bio na snazi prije stupanja na snagu ove Uredbe.

Članak 4.

Status povratnika stječu oni prognanici i izbjeglice koji prema odredbama
Zakona o obnovi ("Narodne novine", broj 24/96) ostvare pravo na obnovu
svojih ratom oštećenih ili uništenih stambenih objekata u koje se vrate
i u njima prebivaju i prestaje im status prognanika ili izbjeglice, i to
najduže do isteka roka iz Programa povratka prognanika koji je Zastupnički
dom Sabore Republike Hrvatske donio na 4. sjednici održanoj 1. ožujka 1996.
godine:

1. svi prognanici s područja oslobođenih u vojnoredarstvenoj akciji
"Bljesak" i prije nje, čiji su objekti od I. do VI. stupnja oštećenja,
do 31. svibnja 1996. godine;

2. svi prognanici s područja oslobođenih u vojnoredarstvenoj akciji
"Oluja" čiji su objekti I., II. i III. stupnja oštećenja, do 30. lipnja
1996. godine;

3. svi prognanici s područja oslobođenih u vojnoredarstvenoj akciji
"Oluja", čiji su objekti IV., V. i VI. stupnja oštećenja na kojima je obnova
započela u jesen 1995. godine, do 1. rujna 1996. godine;

4. svi prognanici s područja oslobođenih u vojnoredarstvenoj akciji
"Oluja", čiji su objekti IV., V. i VI. stupnja oštećenja na kojima je obnova
započela do dana stupanja na snagu ove Uredbe, do 31. prosinca 1996. godine.

Iznimno od odredbe stavka 1. ovoga članka, status prognanika ne prestaje
onim osobama za koje Ministarstvo razvitka i obnove dostavi uredu za prognanike
i izbjeglice Vlade Republike Hrvatske obavijest da na njihovim stambenim
objektima nisu dovršeni radovi obnove. Status prognanika traje ovim osobama
do dovršenja radova obnove na njihovim stambenim objektima.

Članak 5.

Status povratnika stječu oni prognanici i izbjeglice koji su, prema
propisima iz točaka 2. i 3. stavka 2. članka 1. ove Uredbe, dobili obiteljsku
kuću ili stan privremeno u posjed i na korištenje ili stan u najam, ili
će to pravo ostvariti, i prestaje im status prognanika ili izbjeglice,
i to danom ostvarenja navedenog prava.

Članak 6.

Prognanicima ili izbjeglicama čiji su stanovi ili obiteljske kuće neoštećeni
i koji se nisu vratili i ne prebivaju u obiteljskoj kući ili stanu, danom
stupanja na snagu ove Uredbe prestaje status prognanika i ne stječu status
povratnika.

Prognanicima ili izbjeglicama koji su, prema propisima koji su bili
na snazi prije stupanja na snagu ove Uredbe, ostvarili pravo na kredit
za obnovu obiteljske kuće ili stana ili su kuću ili stan obnovili na drugi
način (vlastitim sredstvima, donacijskim sredstvima i sl.) i koji se nisu
vratili i ne prebivaju u obiteljskoj kući ili stanu, danom stupanja na
snagu ove Uredbe prestaje status prognanika i ne stječu status povratnika.

Prognanicima ili izbjeglicama čiji su stanovi ili obiteljske kuće I.,
II., III. ili IV. stupnja oštećenja te stanovi V. ili VI. stupnja oštećenja
koji u rokovima utvrđenim posebnim propisom koji je do stupanja na snagu
ove Uredbe uređivao pitanja povratka prognanika ili izbjeglica, odgovarajućoj
banci nisu podnijeli zahtjev za kredit za obnovu ili Ministarstvu razvitka
i obnove nisu podnijeli zahtjev za obnovu obiteljske kuće V. ili VI. stupnja
oštećenja, danom stupanja na snagu ove Uredbe prestaje pravni položaj prognanika
i ne stječu pravni položaj povratnika.

Prognanicima ili izbjeglicama koji su dobili obiteljsku kuću ili stan
ponuđenu privremeno u posjed i na korištenje ili stan ponuđen u najam prema
propisima iz točaka 2. i 3. stavka 2. članka 1. ove Uredbe, prestaje pravni
položaj prognanika i ne stječu status povratnika danom potpisivanja izjave
o odustanku od ponuđenog stambenog objekta.

Članak 7.

Hrvatima - izbjeglicama zbog srpske okupacije s područja Bosne i Hercegovine
i to izvan Federacije Bosne i Hercegovine te iz Srbije i Crne Gore koji
su, prema propisima iz točaka 2. i 3. stavka 2. članka 1. ove Uredbe, dobili
privremeno u posjed i na korištenje obiteljsku kuću ili stan ili u najam
stan, danom ostvarenja navedenog prava imaju prava koja imaju i povratnici
iz ove Uredbe.

Članak 8.

Prognanici ili izbjeglice iz Hrvatskog podunavlja koji su, prema propisima
iz točaka 2. i 3. stavka 2. članka 1. ove Uredbe, dobili privremeno u posjed
i na korištenje obiteljsku kuću ili stan ili u najam stan zadržavaju prava
po osnovi Zakona o statusu prognanika i izbjeglica osim prava na nužni
smještaj i organiziranu prehranu, te imaju prava po osnovi Zakona o obnovi.

Prognanici iz hrvatskog Podunavlja, koji su u organiziranom smještaju
u određenom hotelskom objektu, mogu ostvariti pravo na naknadu u visini
od 50% mjesečne naknade koja se po osobi plaća za smještaj prognanika u
hotelu "B" kategorije, i to u slučaju kada se na prijedlog Ureda za prognanike
i izbjeglice Vlade Republike Hrvatske dragovoljno isele iz hotelskog objekta.

Pravo na naknadu iz stavka 2. ovoga članka prognanici ostvaruju kada
nadležni regionalni ured za prognanike i izbjeglice izda ispravu da su
prognanici napustili hotelski objekt.

Članak 9.

Pravni položaj povratnika u smislu ove Uredbe traje do donošenja odluke
Vlade Republike Hrvatske kojom se utvrđuje da su se stekli uvjeti za prestanak
tog prava za pojedina područja Republike Hrvatske.

Članak 10.

Pobliže rokove stjecanja statusa povratnika i prestanka statusa prognanika
i izbjeglica, prema odredbama ove Uredbe, utvrđuje svojom odlukom Ured
za prognanike i izbjeglice Vlade Republike Hrvatske.

Članak 11.

Nadzor nad primjenom ove Uredbe ima Ured za prognanike i izbjeglice
Vlade Republike Hrvatske.

Članak 12.

Danom primjene ove Uredbe prestaje važiti Uredba o pravima povratnika
("Narodne novine", broj 25/96).

Članak 13.

Ova uredba stupa na snagu danom objave u "Narodnim novinama", a primjenjuje
se od 1. travnja 1996. godine.

Klasa: 019-04/96-01/05
Urbroj: 5030116-97-1
Zagreb, 27. ožujka 1997.

Predsjednik
**mr. Zlatko Mateša,** v. r.

Uredba, NN 33/1997-480